《晓登灵岩》
清代·朱方蔼

晓闻灵岩钟，遂入灵岩路。石磴转百盘，山花泫春露。

白云与空翠，苍茫色交互。须臾旭日升，禅关散轻雾。

井歇银床鸣，廊绝香屟步。何须问遗踪，繁华久非故。

凌空一纵目，好景悉奔赴。点点太湖帆，重重茂苑树。

金阊十万家，朝霭迷濛处。望欲尽句吴，更上琴台去。

作者简介：（1721—1786）浙江桐乡人，字吉人，号春桥。贡生。沈德潜弟子，工诗词古文。善画山水花卉，晚年尤喜画梅。有《小长芦渔唱》、《春桥草堂集》。